Thiago Motta, care nu şi-a prelungit contractul cu Bologna, va pleca de la această grupare la finalul sezonului, a anunţat joi clubul din Serie A, scrie AFP, care aminteşte că antrenorul în vârstă de 41 de ani este văzut de presa italiană ca următorul tehnician al lui Juventus Torino, scrie AFP, potrivit Agerpres.
"Mi-aş fi dorit să rămână la Bologna, dar nu pot decât să-i mulţumesc lui şi staffului său pentru aceste sezoane minunate şi să-i urez succes pentru viitor", a declarat preşedintele clubului Bologna FC, Joey Saputo, citat într-un comunicat.
Fostul internaţional italian este aproape de încheierea contractului cu formaţia pe care o pregăteşte din 2022. Sub conducerea sa, Bologna, locul 3 în Serie A înainte de ultima etapă, cu o poziţie mai sus decât Juventus, şi-a asigurat prezenţa în Liga Campionilor pentru prima oară în istoria sa.
Presa italiană scrie de mai multe săptămâni că Thiago Motta, născut în Brazilia, va fi următorul antrenor al lui Juve.
Bologna va juca vineri în deplasare cu Genoa în ultimul său meci din acest sezon, în timp ce sâmbătă Juventus va primi vizita echipei Monza.
Juve, cu interimarul Paolo Montero pe bancă, a remizat luni cu Bologna, în epilogul etapei a 37-a, penultima din Serie A.
Înaintea acestui meci, Thiago Motta, fost jucător al unor echipe ca PSG, FC Barcelona şi Inter Milano, a spus că nu luat deocamdată "nicio decizie" în privinţa viitorului său.
De ce a fost demis Allegri
Clubul din Torino l-a demis săptămâna trecută pe antrenorul Massimiliano Allegri, la două zile după ce echipa a câştigat pentru a 15-a oară în istoria sa Cupa Italiei, învingând-o în finală pe Atalanta Bergamo (1-0).
Contractul lui Allegri a fost reziliat din cauza "comportamentului (...) incompatibil cu valorile lui Juventus", a explicat Juventus într-un comunicat. Tehnicianul a fost eliminat în minutele de prelungire ale finalei, apoi l-a atacat pe unul dintre oficialii clubului când jucătorii sărbătoreau câştigarea trofeului, după care l-a insultat şi l-a ameninţat că îl loveşte pe directorul cotidianului Tuttosport.